Oud-Bok Botha vir 3 weke geskors | Netwerk24
Arno Botha (regs) verwyder sy mondskerm nadat Romain Poite hom van die veld stuur. Foto: Getty Images
Botha het 'n rooikaart ontvang in sy span se oorwinning met 10-3 teen Saracens in die Europese Kampioenebeker verlede Saterdag.
Romain Poite, die skeidsregter, het Botha in die 81ste minuut van die veld gestuur nadat sy voorarm kontak gemaak het met die Saracens-plaasvervanger Nick Tompkins se gesig en nek.
Rugby365 berig die dissiplinêre komitee bestaande uit Dan White (Engeland), Frank Hadden (Skotland) en Marcello d'Orey (Portugal) het die rooikaart bekragtig en bevind die voorval van vuilspel was roekeloos.
Die komitee het Botha se erkenning van skuld en tydige uiting van berou in ag geneem en 'n skorsing van ses weke, soos voorgestel deur Wêreldrugby-regulasies, na drie weke verminder.
Die voormalige Bulle-speler mag weer op Maandag, 30 Desember na die speelveld terugkeer, terwyl hy die reg het om die komitee se besluit te appelleer.
* Intussen is Ospreys se Dan Evans vir vier weke geskors nadat hy Saterdag een van die vinnigste rooikaarte in die geskiedenis van beroepsrugby ontvang het.
Die heelagter is ná slegs 37 sekondes in sy span se Europese Kampioenebeker-nederlaag teen Racing 92 van die veld gestuur.
Evans het in die eerste minuut van die wedstryd gespring om 'n lugskop te bemeester toe sy stewel met die gesig van die Racing 92-vleuel Teddy Thomas kontak gemaak het.
Die linkerstewel van Evans, wat in 2009 twee toetse vir Wallis gespeel het, het volgens alle aanduidings per ongeluk met Thomas kontak gemaak. Die skeidsregter het egter beslis dit was roekeloos genoeg om 'n rooikaart te regverdig.